
Text rozhodnutia
Súd: Krajský súd Bratislava Spisová značka: 5Sd/323/2014 Identifikačné číslo súdneho spisu: 1014201991 Dátum vydania rozhodnutia: 30. 09. 2015 Meno a priezvisko sudcu, VSÚ: JUDr. Milota Tóthová ECLI: ECLI:SK:KSBA:2015:1014201991.1 ROZSUDOK V MENE SLOVENSKEJ REPUBLIKY Krajský súd v Bratislave samosudkyňou JUDr. Milotou Tóthovou v právnej veci navrhovateľky E. U., D. Z. XXXX/X, N., proti odporkyni Sociálnej poisťovni ústredie v Bratislave, Ul. 29. augusta č. 8, Bratislava, o invalidný dôchodok, takto r o z h o d o l : Súd rozhodnutie odporkyne číslo XXX XXX XXXX X zo dňa 31. decembra 2014 a rozhodnutie číslo XXX XXX XXXX X zo dňa 19. januára 2015 p o t v r d z u j e . Účastníkom náhradu trov konania nepriznáva. o d ô v o d n e n i e : Rozhodnutím číslo XXX XXX XXXX X zo dňa 1. augusta 2014 odporkyňa podľa § 70 ods. 1, § 255 ods. 1 a 82 zákona č. 461/2003 Z.z. o sociálnom poistení v znení neskorších predpisov navrhovateľke od 14. februára 2014 priznala invalidný dôchodok v sume 241,70 eur mesačne. Rozhodla tak s odôvodnením, že podľa posudku posudkového lekára sociálneho poistenia Sociálnej poisťovne, pobočka Bratislava zo dňa 9.6.2014 navrhovateľka bola uznaná za invalidnú, miera poklesu schopnosti vykonávať zárobkovú činnosť u navrhovateľky je viac ako 70%. Rozhodnutím číslo XXX XXX XXXX X zo dňa 31. decembra 2014 odporkyňa podľa § 70 ods. 1, § 255 ods. 1 a 82 zákona č. 461/2003 Z.z. o sociálnom poistení v znení neskorších predpisov navrhovateľke od 19. mája 2011 priznala invalidný dôchodok v sume 107,60 eur mesačne, zvýšený od 1. januára 2012 na sumu 11,20 eur mesačne, od 1. januára 2013 na sumu 117,10 eur mesačne a od 1. januára 2014 na sumu 121,60 eur mesačne. Rozhodla tak s odôvodnením, že podľa posudku posudkového lekára sociálneho poistenia Sociálnej poisťovne, pobočka Bratislava zo dňa 27.11.2014 navrhovateľka bola uznaná za invalidnú, miera poklesu schopnosti vykonávať zárobkovú činnosť u navrhovateľky je 45%. Rozhodnutím číslo XXX XXX XXXX X zo dňa 15. januára 2015 odporkyňa podľa § 112 zákona č. 461/2003 Z.z. o sociálnom poistení zrušila rozhodnutie číslo XXX XXX XXXX X zo dňa 1. augusta 2014 o priznaní invalidného dôchodku. Rozhodla tak s odôvodnením, že podľa posudku posudkového lekára Sociálnej poisťovne ústredie, vysunuté pracovisko Bratislava zo dňa 27.11.2014 navrhovateľka je od 19. mája 2011 invalidná podľa § 71 ods. 1 zákona č. 461/2003 Z.z. o sociálnom poistení s mierou poklesu schopnosti vykonávať zárobkovú činnosť 45% a od 14. februára 2014 je naďalej invalidná s mierou poklesu schopnosti vykonávať zárobkovú činnosť 75%. Rozhodnutím číslo XXX XXX XXXX X zo dňa 19. januára 2015 odporkyňa podľa § 73, § 112 ods. 4 a § 82 zákona č. 461/2003 Z.z. o sociálnom poistení v znení neskorších predpisov navrhovateľke zvýšila sumu invalidného dôchodku od 14. februára 2014 na 255,70 eur mesačne. Rozhodla tak s odôvodnením, že podľa posudku posudkového lekára sociálneho poistenia Sociálnej poisťovne ústredie Bratislava zo dňa 27.11.2014 navrhovateľka bola uznaná za invalidnú, miera poklesu schopnosti vykonávať zárobkovú činnosť u navrhovateľky od 14. februára 2014 je viac ako 70%. Navrhovateľka návrhom zo dňa 19.8.2014 žiadala preskúmať rozhodnutie odporkyne číslo XXX XXX XXXX X zo dňa 1. augusta 2014 a namietala, že žiadala, aby jej bol invalidný dôchodok priznaný od roku 2011, kedy bol jej zdravotný stav zhoršený. Ďalej žiadala, aby jej bol invalidný dôchodok vyplácaný ku dňu 18. dňa v mesiaci a ako aj o prepočítanie dôchodku, nakoľko je jej vyplácaná suma nižšia ako by mala dostávať. Krajský súd preskúmal rozhodnutie číslo XXX XXX XXXX X zo dňa 31. decembra 2014 a rozhodnutie číslo XXX XXX XXXX X zo dňa 19. januára 2015 podľa § 250l a nasl. O.s.p., prejednal návrh navrhovateľky a dospel k záveru, že návrh nie je dôvodný. Krajský súd vykonal dokazovanie výsluchom odporkyne, posudkami posudkového lekára Sociálnej poisťovne pobočky Bratislava zo dňa 9.6.2014 a 13.10.2014, posudkom posudkového lekára Sociálnej poisťovne ústredie Bratislava zo dňa 27.11.2014 a posudkovým spisom odporkyne a zistil tento skutkový stav. Podľa § 70 ods. 1 zákona č. 461/2003 Z.z. o sociálnom poistení v znení neskorších predpisov poistenec má nárok na invalidný dôchodok, ak sa stal invalidný, získal počet rokov dôchodkového poistenia uvedený v § 72 a ku dňu vzniku invalidity nespĺňa podmienky nároku na starobný dôchodok alebo mu nebol priznaný predčasný starobný dôchodok. Podľa § 71 ods. 1 zákona č. 461/2003 Z.z. o sociálnom poistení poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. Podľa § 71 ods. 2 cit. zákona dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako jeden rok. Podľa § 71 ods. 3 cit. zákona pokles schopnosti vykonávať zárobkovú činnosť sa posudzuje porovnaním telesnej schopnosti, duševnej schopnosti a zmyslovej schopnosti poistenca s dlhodobo nepriaznivým zdravotným stavom a telesnej schopnosti, duševnej schopnosti a zmyslovej schopnosti zdravej fyzickej osoby. Pri posudzovaní poklesu schopnosti vykonávať zárobkovú činnosť sa neprihliada na zdravotné postihnutia, ktoré boli zohľadnené na nárok na invalidný výsluhový dôchodok podľa osobitného predpisu. Podľa § 71 ods. 4 cit. zákona pokles schopnosti vykonávať zárobkovú činnosť sa posudzuje na základe a) lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby a b) komplexných funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. Podľa § 71 ods. 6 cit. zákona miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí. Podľa § 71 ods. 7 cit. zákona jednotlivé percentuálne miery poklesu schopnosti vykonávať zárobkovú činnosť sa nesčítavajú. Podľa § 71 ods. 8 cit. zákona mieru poklesu schopnosti vykonávať zárobkovú činnosť určenú podľa odseku 6 možno zvýšiť najviac o 10%, ak závažnosť ostatných zdravotných postihnutí ovplyvňuje pokles schopnosti vykonávať zárobkovú činnosť. Na určenie zvýšenia hodnoty sa vychádza z predchádzajúceho výkonu zárobkovej činnosti, dosiahnutého vzdelania, skúsenosti a schopnosti rekvalifikácie. Obdobne to platí, ak pokles schopnosti vykonávať zárobkovú činnosť je dôsledkom viacerých zdravotných postihnutí podmieňujúcich dlhodobo nepriaznivý zdravotný stav. Hodnotenie miery zhoršenie zdravotného stavu vyžaduje odborné lekárske znalosti a vo veciach dôchodkového poistenia je podľa zákona č. 461/2003 Z.z. o sociálnom poistení lekárska posudková činnosť dôchodkového poistenia zverená posudkovému lekárovi sociálneho poistenia príslušnej pobočky a posudkovému lekárovi sociálneho poistenia ústredia (153 ods. 5 zákona č. 461/2003 Z.z.). Podľa § 73 ods. 1 zákona č. 461/2003 Z.z. o sociálnom poistení v znení neskorších predpisov suma invalidného dôchodku poistenca, ktorý má percentuálny pokles schopnosti vykonávať zárobkovú činnosť o viac ako 70%, sa určí ako súčin priemerného osobného mzdového bodu, obdobia dôchodkového poistenia získaného ku dňu vzniku nároku na invalidný dôchodok, ku ktorému sa pripočíta obdobie od vzniku nároku na invalidný dôchodok do dovŕšenia dôchodkového veku a aktuálnej dôchodkovej hodnoty; § 63 ods. 1 tretia veta a štvrtá veta platia rovnako. Podľa § 73 ods. 2 cit. zákona suma invalidného dôchodku poistenca, ktorý má percentuálny pokles schopnosti vykonávať zárobkovú činnosť najviac o 70%, sa určí ako súčin percentuálneho poklesu schopnosti poistenca vykonávať zárobkovú činnosť, priemerného osobného mzdového bodu, obdobia dôchodkového poistenia získaného ku dňu vzniku nároku na invalidný dôchodok, ku ktorému sa pripočíta obdobie od vzniku nároku na invalidný dôchodok do dovŕšenia dôchodkového veku, a aktuálnej dôchodkovej hodnoty; § 63 ods. 1 tretia veta a štvrtá veta platia rovnako. Podľa § 63 ods. 1 cit. zákona priemerný osobný mzdový bod na určenie sumy dôchodkovej dávky sa určí ako podiel súčtu osobných mzdových bodov dosiahnutých v jednotlivých kalendárnych rokoch rozhodujúceho obdobia a obdobia dôchodkového poistenia v rozhodujúcom období, ak tento zákon neustanovuje inak. Priemerný osobný mzdový bod sa zaokrúhľuje na štyri desatinné miesta nahor. Na účely určenia obdobia dôchodkového poistenia sa získané dni dôchodkového poistenia prepočítavajú na roky, ak tento zákon neustanovuje inak. Obdobie dôchodkového poistenia sa zaokrúhľuje na štyri desatinné miesta nahor. Podľa § 255 ods. 1 cit. zákona za obdobie dôchodkového poistenia sa považuje aj zamestnanie a náhradná doba získané pred 1. januárom 2004 podľa predpisov účinných pred 1. januárom 2004, ak tento zákon neustanovuje inak. Na hodnotenie náhradnej doby ako obdobia dôchodkového poistenia od 1. augusta 2006 sa nevyžaduje splnenie podmienky získania najmenej jedného roka zamestnania. Podľa § 82 ods. 1 zákona č. 461/2003 Z.z. o sociálnom poistení v znení účinnom do 31.12.2012 dôchodkové dávky vyplácané k 1. januáru príslušného kalendárneho roka a dôchodkové dávky priznané od 1. januára do 31. decembra príslušného kalendárneho roka sa zvyšujú v závislosti od priemerného medziročného rastu spotrebiteľských cien a od medziročného rastu priemernej mzdy v hospodárstve Slovenskej republiky vykázaných štatistickým úradom za prvý polrok kalendárneho roka, ktorý predchádza príslušnému kalendárnemu roku. Príslušný kalendárny rok je rok, v ktorom sa zvýšenie dôchodkových dávok vykonáva, ak tento zákon neustanovuje inak. Podľa § 82 ods. 2 cit. zákona dôchodkové dávky sa zvyšujú od 1. januára príslušného kalendárneho roka o percento určené ako súčet jednej polovice percenta medziročného rastu spotrebiteľských cien a jednej polovice percenta medziročného rastu priemernej mzdy v hospodárstve Slovenskej republiky zistených podľa odseku 1. Percento zvýšenia dôchodkovej dávky sa ustanoví opatrením, ktoré vydá ministerstvo podľa údajov štatistického úradu a vyhlási jeho úplné znenie uverejnením v Zbierke zákonov najneskôr do 31. októbra kalendárneho roka, ktorý predchádza príslušnému kalendárnemu roku. Dôchodkové dávky, ktoré sú priznané od 1. januára do 31. decembra príslušného kalendárneho roka, sa zvyšujú odo dňa ich priznania. Podľa § 82 ods. 3 cit. zákona na zvýšenie dôchodkovej dávky je rozhodujúca mesačná suma dôchodkovej dávky vyplácaná ku dňu, od ktorého sa zvyšuje. Podľa § 82 ods. 9 cit. zákona zvýšenie dôchodkových dávok sa zlučuje s dôchodkovou dávkou, pri ktorej toto zvýšenie patrí. Podľa § 82 ods. 1 písm. a) zákona č. 461/2003 Z.z. o sociálnom poistení v znení zákona č. 252/2012 účinnom od 1.1.2013 dôchodková dávka sa do 31. decembra 2017 zvyšuje v závislosti od medziročného rastu spotrebiteľských cien a medziročného rastu priemernej mesačnej mzdy v hospodárstve Slovenskej republiky vykázaných štatistickým úradom za prvý polrok kalendárneho roka, ktorý predchádza príslušnému kalendárnemu roku a od priemernej mesačnej sumy starobného dôchodku, priemernej mesačnej sumy predčasného starobného dôchodku, priemernej mesačnej sumy invalidného dôchodku priznaného z dôvodu poklesu schopnosti vykonávať zárobkovú činnosť o viac ako 70%, priemernej mesačnej sumy invalidného dôchodku priznaného z dôvodu poklesu schopnosti vykonávať zárobkovú činnosť najviac o 70%, priemernej mesačnej sumy vdovského dôchodku a vdoveckého dôchodku a od priemernej mesačnej sumy sirotského dôchodku vykázaných Sociálnou poisťovňou k 30. júnu kalendárneho roka, ktorý predchádza príslušnému kalendárnemu roku. Podľa 82 ods. 4 písm. c) cit. zákona invalidný dôchodok priznaný z dôvodu poklesu schopnosti vykonávať zárobkovú činnosť o viac ako 70%, invalidný dôchodok podľa § 266 a sociálny dôchodok vyplácané k 1. januáru príslušného kalendárneho roka a invalidný dôchodok priznaný z dôvodu poklesu schopnosti vykonávať zárobkovú činnosť o viac ako 70% priznaný od 1. januára do 31. decembra príslušného kalendárneho roka sa zvyšujú podľa odseku 1 písm. a) o pevnú sumu určenú percentom, ktoré sa určí v roku 2015 ako súčet 70% medziročného rastu spotrebiteľských cien a 30% medziročného rastu priemernej mesačnej mzdy, z priemernej mesačnej sumy invalidného dôchodku priznaného z dôvodu poklesu schopnosti vykonávať zárobkovú činnosť o viac ako 70%. Podľa 82 ods. 5 písm. a) cit. zákona invalidný dôchodok priznaný z dôvodu poklesu schopnosti vykonávať zárobkovú činnosť najviac o 70% vyplácaný k 1. januáru príslušného kalendárneho roka a invalidný dôchodok priznaný z dôvodu poklesu schopnosti vykonávať zárobkovú činnosť najviac o 70% priznaný od 1. januára do 31. decembra príslušného kalendárneho roka sa zvyšujú podľa odseku 1 písm. a) o pevnú sumu určenú percentom, ktoré sa určí v roku 2013 ako súčet 50% medziročného rastu spotrebiteľských cien a 50% medziročného rastu priemernej mesačnej mzdy, z priemernej mesačnej sumy invalidného dôchodku priznaného z dôvodu poklesu schopnosti vykonávať zárobkovú činnosť najviac o 70%. Podľa § 82 ods. 5 písm. b) cit. zákona invalidný dôchodok priznaný z dôvodu poklesu schopnosti vykonávať zárobkovú činnosť najviac o 70% vyplácaný k 1. januáru príslušného kalendárneho roka a invalidný dôchodok priznaný z dôvodu poklesu schopnosti vykonávať zárobkovú činnosť najviac o 70% priznaný od 1. januára do 31. decembra príslušného kalendárneho roka sa zvyšujú podľa odseku 1 písm. a) o pevnú sumu určenú percentom, ktoré sa určí v roku 2014 ako súčet 60% medziročného rastu spotrebiteľských cien a 40% medziročného rastu priemernej mesačnej mzdy, z priemernej mesačnej sumy invalidného dôchodku priznaného z dôvodu poklesu schopnosti vykonávať zárobkovú činnosť najviac o 70%, Podľa § 82 ods. 12 cit. zákona ministerstvo vydá opatrenie a vyhlási jeho úplné znenie uverejnením v Zbierke zákonov najneskôr do 31. októbra kalendárneho roka, ktorý predchádza príslušnému kalendárnemu roku, ktorým ustanoví a) pevnú sumu zvýšenia dôchodkovej dávky podľa odsekov 2 až 7, 9 a 10, b) percento zvýšenia dôchodkovej dávky podľa odseku 8. Podľa § 293ce ods. 3 písm. c) zákona č. 461/2003 Z.z. v znení zákona č. 252/2012 účinnom od 1.9.2012 pevná suma zvýšenia invalidného dôchodku priznaného z dôvodu poklesu schopnosti vykonávať zárobkovú činnosť o viac ako 70%, invalidného dôchodku podľa § 266 a sociálneho dôchodku sa určí percentom, ktoré sa určí ako súčet 50% medziročného rastu spotrebiteľských cien a 50% medziročného rastu priemernej mesačnej mzdy v hospodárstve Slovenskej republiky vykázaných štatistickým úradom za prvý polrok roku 2012, z priemernej mesačnej sumy invalidného dôchodku priznaného z dôvodu poklesu schopnosti vykonávať zárobkovú činnosť najviac o 70% vykázanej Sociálnou poisťovňou k 30. júnu 2012. Podľa § 293ce ods. 3 písm. d) zákona č. 461/2003 Z.z. v znení zákona č. 252/2012 účinnom od 1.9.2012 pevná suma zvýšenia invalidného dôchodku priznaného z dôvodu poklesu schopnosti vykonávať zárobkovú činnosť najviac o 70% sa určí percentom, ktoré sa určí ako súčet 50% medziročného rastu spotrebiteľských cien a 50% medziročného rastu priemernej mesačnej mzdy v hospodárstve Slovenskej republiky vykázaných štatistickým úradom za prvý polrok roku 2012, z priemernej mesačnej sumy invalidného dôchodku priznaného z dôvodu poklesu schopnosti vykonávať zárobkovú činnosť najviac o 70% vykázanej Sociálnou poisťovňou k 30. júnu 2012. Podľa § 1 opatrenia Ministerstva práce, sociálnych vecí a rodiny Slovenskej republiky č. 404/2010 Z.z., ktorým sa ustanovuje percento zvýšenia dôchodkovej dávky v roku 2011 dôchodkové dávky v roku 2011 sa zvyšujú o 1,8%. Podľa § 1 opatrenia Ministerstva práce, sociálnych vecí a rodiny Slovenskej republiky č. 344/2011 Z.z., ktorým sa ustanovuje percento zvýšenia dôchodkovej dávky v roku 2012 dôchodkové dávky v roku 2012 sa zvyšujú o 3,3%. Podľa § 1 písm. g) opatrenia Ministerstva práce, sociálnych vecí a rodiny Slovenskej republiky č. 329/2012 Z.z., ktorým sa ustanovuje pevná suma zvýšenia dôchodkovej dávky a percento zvýšenia úrazovej renty v roku 2013 dôchodková dávka v roku 2013 sa zvyšuje takto: invalidný dôchodok priznaný z dôvodu poklesu schopnosti vykonávať zárobkovú činnosť najviac o 70% o 5,90 eura. Podľa § 1 písm. g) opatrenia Ministerstva práce, sociálnych vecí a rodiny Slovenskej republiky č. 329/2013 Z.z., ktorým sa ustanovuje pevná suma zvýšenia dôchodkovej dávky a percento zvýšenia úrazovej renty v roku 2014 pevná suma zvýšenia dôchodkovej dávky v roku 2014 sa ustanovuje takto: 4,50 eura ak ide o invalidný dôchodok priznaný z dôvodu poklesu schopnosti vykonávať zárobkovú činnosť najviac o 70%. Podľa § 1 písm. g) opatrenia Ministerstva práce, sociálnych vecí a rodiny Slovenskej republiky č. 295/2014 Z.z., ktorým sa ustanovuje pevná suma zvýšenia dôchodkovej dávky a percento zvýšenia úrazovej renty v roku 2015 pevná suma zvýšenia dôchodkovej dávky v roku 2014 sa ustanovuje takto: 4,60 eura ak ide o invalidný dôchodok priznaný z dôvodu poklesu schopnosti vykonávať zárobkovú činnosť o viac ako 70%, invalidný dôchodok podľa § 266 zákona a sociálny dôchodok. Podľa § 112 ods. 4 zákona č. 461/2003 Z.z. o sociálnom poistení výplata dávky sa zastaví, uvoľní alebo sa dávka vypláca v nižšej sume alebo vo vyššej sume, ak sa zmenia skutočnosti rozhodujúce na nárok na výplatu dávky. Na základe žiadosti navrhovateľky o invalidný dôchodok zdravotný stav a pracovná schopnosť navrhovateľky boli posúdené posudkovým lekárom Sociálnej poisťovne pobočka Bratislava, ktorý v posudku zo dňa 9.6.2014 uviedol, že navrhovateľka trpí na choroby a to chronickú ischemickú chorobu srdca, kongestívne srdcové zlyhanie, esenciálnu (primárnu hypertenziu, depresívnu poruchu a polycytemiu vera. Konštatoval, že v roku 2007 bola u navrhovateľky zistená esenciálna hypertenzia, v ďalšom priebehu bez pravidelného sledovania a liečenia. Asi v roku 2012 došlo k zhoršeniu stavu, vo februári 2014 bola hospitalizovaná ako hypertenzná urgencia, po dvojmesačnom vynechaní liečby, pri prijatí s oslabením činnosti ľavej srdcovej komory (vypudzovacia frakcia, EF 10%) a stav bol záverovaný ako novozistené chronické srdcové zlyhávanie pri neliečenej hypertenzii s príznakmi preťaženia ľavej srdcovej komory a obličkového poškodenia. Celkové zdravotné postihnutie bolo komplikované ochorením krvi a depresívnou poruchou. Rozhodujúcim zdravotným postihnutím u navrhovateľky je chronická ischemická choroba srdca, s poklesom výkonu už pri bežnom ľahkom zaťažení, III. trieda funkčnej klasifikácie podľa NYHA (kapitola IX., oddiel A, položka 1.c) prílohy č. 4 zákona č. 461/2003 Z.z.), kde mieru poklesu schopnosti vykonávať zárobkovú činnosť posudkový lekár stanovil na 65%. Pre iné zdravotné postihnutie a to vysoký krvný tlak, II. až III. štádium podľa SZO, orgánové zmeny (hypertrofia ľavej komory srdca, angiopatia) (kapitola IX., oddiel A, položka 10.b) prílohy č. 4 zákona č. 461/2003 Z.z.), zvýšil mieru poklesu schopnosti vykonávať zárobkovú činnosť posudkový lekár stanovil o 10%. Celková miera poklesu schopnosti vykonávať zárobkovú činnosť je 75%. Dátum vzniku invalidity stanovil od 14.2.2014, t.j. na základe nálezov uvedených v prepúšťacej správe I. internej kliniky. K požiadavke navrhovateľky na priznanie invalidity od 19.5.2011 uviedol, že z dôvodu absencie odborných lekárskych nálezov, ktoré by v požadovanom období umožňovali určiť mieru poklesu schopnosti vykonávať zárobkovú činnosť nad 41% nie je možné tejto žiadosti vyhovieť. Navrhovateľka je invalidná podľa § 71 ods. 1 zákona č. 461/2003 Z.z. o sociálnom zabezpečení. Na základe tohto posudku odporkyňa vydala rozhodnutie číslo XXX XXX XXXX X zo dňa 1. augusta 2014, ktorým podľa § 70 ods. 1, § 255 ods. 1 a 82 zákona č. 461/2003 Z.z. o sociálnom poistení v znení neskorších predpisov navrhovateľke od 14. februára 2014 priznala invalidný dôchodok v sume 241,70 eur mesačne. Posudkový lekár Sociálnej poisťovne pobočka Bratislava v posudku zo dňa 13.10.2014 po vyhodnotení novo doložených lekárskych nálezov a to prepúšťacích správ z hospitalizácií v rokoch 2008 a 2013, ktoré dokumentovali diagnostiku a liečbu myeloproliferatívneho ochorenia (polycytemie vera) v spojení s krvácavými prejavmi a liečbou komplikácií konštatoval, že je možné stanoviť zmenu dátumu vzniku invalidity od 19.5.2011 pre rozhodujúce zdravotné postihnutie polycytemia vera v danom období bez známok klinického alebo zjavného srdcového zlyhávania pri hypertenzii (kapitola II., položka 6.c) prílohy č. 4 zákona č. 461/2003 Z.z.), kde mieru poklesu schopnosti vykonávať zárobkovú činnosť posudkový lekár stanovil na 45%. Od 14.2.2014 invalidita trvá ďalej s mierou poklesu schopnosti vykonávať zárobkovú činnosť 75% pre ischemickú chorobu srdca s chronickým srdcovým zlyhávaním v spojení s primárnou hypertenziou a depresívnou poruchou. Navrhovateľka je invalidná podľa § 71 ods. 1 zákona č. 461/2003 Z.z. o sociálnom zabezpečení. Dátum vzniku invalidity s mierou poklesu schopnosti vykonávať zárobkovú činnosť 45% je od 19.5.2011 (kapitola II., položka 6.c) prílohy č. 4 zákona č. 461/2003 Z.z.) a zmena miera poklesu schopnosti vykonávať zárobkovú činnosť na 75% je od 14.2.2014 (kapitola IX., oddiel A, položka 10.b) prílohy č. 4 zákona č. 461/2003 Z.z. s určenou mierou poklesu schopnosti vykonávať zárobkovú činnosť 65% a pre iné zdravotné postihnutie (kapitola IX., oddiel A, položka 10.b) prílohy č. 4 zákona č. 461/2003 Z.z.) je zvýšená miera poklesu schopnosti vykonávať zárobkovú činnosť o 10%, t.j. celková miera poklesu schopnosti vykonávať zárobkovú činnosť je 75%. Posudkový lekár Sociálnej poisťovne ústredie Bratislava v posudku zo dňa 27.11.2014 uviedol, že navrhovateľka trpí na choroby a to polycytemiu vera, chronickú ischemickú chorobu srdca, esenciálnu (primárnu) hypertenziu, anxiózne depresívny syndróm, abúzus benzodiazepínov podľa dokumentácie a exogénnu obezitu. Konštatoval, že u navrhovateľky je anamnéza viacerých ochorení, polymorbídna. Ohľadom vzniku invalidity uviedol, že zdravotný stav navrhovateľky z posudkového a klinického hľadiska spĺňa posudkové kritériá na uznanie invalidity od 19.5.2011 s mierou poklesu schopnosti vykonávať zárobkovú činnosť 45%, t.j. dňom žiadosti o priznanie invalidity a invalidita trvá naďalej, t.j. od 14.4.2014 s mierou poklesu schopnosti vykonávať zárobkovú činnosť 75%, t.j. dňom hospitalizácie na internej klinike v Bratislave, pričom od 19.5.2011 je rozhodujúcim zdravotným postihnutím polycytémie vera. Uviedol, že v novembri 2007 bola vykonaná punkcia kostnej drene, ktorá potvrdila toto ochorenie a okrem tejto diagnózy bola potvrdená aj ťažká polieková pancytopénia, bola zahájená adekvátna hematologická liečba a stav sa skompenzoval. Vo februári 2008 došlo k dekompenzácii, navrhovateľka bola prijatá na kliniku hematológie a transfuziológie v Bratislave po asi mesiac trvajúcom krvácaní z nosa. V súčasnosti je navrhovateľka v observácii a liečbe hematológa aj naďalej. Poukázal na to, že uvedené rozhodujúce zdravotné postihnutie z posudkového hľadiska vykazovalo v roku 2011 remisiu, so stabilizáciou zdravotného stavu a miernymi klinickými prejavmi choroby a zníženou výkonnosťou organizmu bez potvrdenia prejavov ťažkej pancytopénie, eventuálne trombocytopénie s rozvratom celého hematologického obrazu. Navrhovateľka bola dňa 14.2.2014 prijatá na internú kliniku v Bratislave pre srdcové zlyhávanie s hypertenznou krízou, ktorá sa rozvinula na podklade svojvoľného asi dvojmesačného vynechania liečby zo strany navrhovateľky. Počas hospitalizácie boli vykonané všetky paraklinické vyšetrenia, stav bol stabilizovaný, bolo však potvrdené srdcové zlyhávanie s ťažkou systolickou dysfunkciou - EFĽK 10% nejasnej etiológie, stav po myokarditíde, dif. dg. dekom. hypertenzné srdce, z internej kliniky bola odoslaná žiadosť o konzultáciu na oddelenie pre zlyhávanie a transplantáciu srdca NUSCH v Bratislave. Zdravotný stav navrhovateľky vzhľadom na uvedené spĺňa posudkové kritériá na uznanie invalidity naďalej, t.j. od 14.2.2014 s mierou poklesu schopnosti vykonávať zárobkovú činnosť 75%. Rozhodujúcim zdravotným postihnutím u navrhovateľky od 19.5.2011 sú myeloprofilačné ochorenia (napr. polycytémia, trombocytémia, myelofibróza) v remisii, s dvojročnou stabilizáciou, so zníženou imunitou, s miernymi klinickými prejavmi a zníženou výkonnosťou organizmu - polycytémia vera (kapitola II., položka 6.b) prílohy č. 4 zákona č. 461/2003 Z.z.), s mierou poklesu schopnosti vykonávať zárobkovú činnosť 45%. Rozhodujúcim zdravotným postihnutím u navrhovateľky od 14.2.2014 sú vrodené alebo získané chlopňové chyby, ischemická choroba srdca, kardiomyopatie, stavy po myokarditíde, stavy po reumatických ochoreniach a iné, s poklesom výkonu už pri bežnom ľahkom zaťažení (kapitola IX., oddiel A, položka 10.b) prílohy č. 4 zákona č. 461/2003 Z.z. s určenou mierou poklesu schopnosti vykonávať zárobkovú činnosť 65% a pre iné zdravotné postihnutie a to ostatné ochorenia je zvýšená miera poklesu schopnosti vykonávať zárobkovú činnosť o 10%, t.j. celková miera poklesu schopnosti vykonávať zárobkovú činnosť je 75%. Na základe tohto posudku odporkyňa vydala rozhodnutie číslo XXX XXX XXXX X zo dňa 15. januára 2015, ktorým podľa § 112 zákona č. 461/2003 Z.z. o sociálnom poistení zrušila rozhodnutie číslo XXX XXX XXXX X zo dňa 1. augusta 2014 o priznaní invalidného dôchodku s odôvodnením, že podľa posudku posudkového lekára Sociálnej poisťovne ústredie, vysunuté pracovisko Bratislava zo dňa 27.11.2014 navrhovateľka je 19. mája 2011 invalidná podľa § 71 ods. 1 zákona č. 461/2003 Z.z. o sociálnom poistení s mierou poklesu schopnosti vykonávať zárobkovú činnosť 45% a od 14. februára 2014 je naďalej invalidná s mierou poklesu schopnosti vykonávať zárobkovú činnosť 75%. Rozhodnutím číslo XXX XXX XXXX X zo dňa 31. decembra 2014 odporkyňa podľa § 70 ods. 1, § 255 ods. 1 a 82 zákona č. 461/2003 Z.z. o sociálnom poistení v znení neskorších predpisov navrhovateľke od 19. mája 2011 priznala invalidný dôchodok v sume 107,60 eur mesačne, zvýšený od 1. januára 2012 na sumu 11,20 eur mesačne, od 1. januára 2013 na sumu 117,10 eur mesačne a od 1. januára 2014 na sumu 121,60 eur mesačne s odôvodnením, že podľa posudku posudkového lekára sociálneho poistenia Sociálnej poisťovne, pobočka Bratislava zo dňa 27.11.2014 navrhovateľka bola uznaná za invalidnú, miera poklesu schopnosti vykonávať zárobkovú činnosť u navrhovateľky je 45%. Rozhodnutím číslo XXX XXX XXXX X zo dňa 19. januára 2015 odporkyňa podľa § 73, § 112 ods. 4 a 82 zákona č. 461/2003 Z.z. o sociálnom poistení v znení neskorších predpisov navrhovateľke zvýšila sumu invalidného dôchodku od 14. februára 2014 na 255,70 eur mesačne s odôvodnením, že podľa posudku posudkového lekára sociálneho poistenia Sociálnej poisťovne ústredie Bratislava zo dňa 27.11.2014 navrhovateľka bola uznaná za invalidnú, miera poklesu schopnosti vykonávať zárobkovú činnosť u navrhovateľky od 14. februára 2014 je viac ako 70%. Navrhovateľka sa na pojednávanie súdu dňa 30.9.2015 napriek riadnemu predvolaniu nedostavila, svoju neúčasť na ňom neospravedlnila a ani nepožiadala o odročenie tohto pojednávania, a preto súd podľa § 101 ods. 2 Občianskeho súdneho poriadku (ďalej len O.s.p.) vec prejednal v jej neprítomnosti. Zástupkyňa odporkyne uviedla, že navrhovateľke bolo v plnom rozsahu vyhovené a žiadala rozhodnutie číslo XXX XXX XXXX X zo dňa 31. decembra 2014 a rozhodnutie číslo XXX XXX XXXX X zo dňa 19. januára 2015 ako vecne správne potvrdiť. Posudkový lekár sociálneho poistenia Sociálnej poisťovne pobočka Bratislava ako aj posudkový lekár sociálneho poistenia Sociálnej poisťovne ústredie Bratislava vo svojich vyššie uvedených posudkoch zohľadnili všetky navrhovateľkou uvádzané ťažkosti a vysporiadali sa s lekárskymi nálezmi nachádzajúcimi sa v zdravotnej dokumentácii navrhovateľky. Zhodne konštatovali, že zdravotný stav navrhovateľky z posudkového a klinického hľadiska spĺňa posudkové kritériá na uznanie invalidity od 19.5.2011 s mierou poklesu schopnosti vykonávať zárobkovú činnosť 45%, t.j. dňom žiadosti o priznanie invalidity. U navrhovateľky v novembri 2007 bola vykonaná punkcia kostnej drene, ktorá potvrdila ochorenie polycytémia vera a okrem tejto diagnózy bola potvrdená aj ťažká polieková pancytopénia, následne bola zahájená adekvátna hematologická liečba a došlo k skompenzovaniu stavu. Vo februári 20008 došlo k dekompenzácii, navrhovateľka bola prijatá na kliniku hematológie a transfuziológie v Bratislave po asi mesiac trvajúcom krvácaní z nosa. V súčasnosti je navrhovateľka v observácii a liečbe hematológa aj naďalej. Ochorenie z posudkového hľadiska vykazovalo v roku 2011 remisiu, so stabilizáciou zdravotného stavu a miernymi klinickými prejavmi choroby a zníženou výkonnosťou organizmu, neboli potvrdené prejavy ťažkej pancytopénie, eventuálne trombocytopénie s rozvratom celého hematologického obrazu. Dňa 14.2.2014 navrhovateľka bola prijatá na internú kliniku v Bratislave pre srdcové zlyhávanie s hypertenznou krízou, ktorá sa rozvinula na podklade svojvoľného asi dvojmesačného vynechania liečby zo strany navrhovateľky. Počas hospitalizácie bol stav stabilizovaný, bolo však potvrdené srdcové zlyhávanie s ťažkou systolickou dysfunkciou - EFĽK 10% nejasnej etiológie, stav po myokarditíde, dif. dg. dekom. hypertenzné srdce. Zdravotný stav navrhovateľky vzhľadom na uvedené spĺňa posudkové kritériá na uznanie invalidity naďalej, t.j. od 14.2.2014 s mierou poklesu schopnosti vykonávať zárobkovú činnosť 75%. Rozhodujúcim zdravotným postihnutím u navrhovateľky od 19.5.2011 je polycytemia vera (kapitola II., položka 6.b) prílohy č. 4 zákona č. 461/2003 Z.z.), s mierou poklesu schopnosti vykonávať zárobkovú činnosť 45%. Rozhodujúcim zdravotným postihnutím u navrhovateľky od 14.2,.2014 je ischemická choroba srdca s poklesom výkonu už pri bežnom ľahšom zaťažení, s epizódou srdcového zlyhávania a s ťažkou systolickou dysfunkciou ľavej komory s poklesom výkonu už pri bežnom ľahkom zaťažení (kapitola IX., oddiel A, položka 10.b) prílohy č. 4 zákona č. 461/2003 Z.z. s určenou mierou poklesu schopnosti vykonávať zárobkovú činnosť 65%, pre iné zdravotné postihnutie a to ostatné ochorenia je zvýšená miera poklesu schopnosti vykonávať zárobkovú činnosť o 10%, t.j. celková miera poklesu schopnosti vykonávať zárobkovú činnosť je 75%. Zistenia posudkových lekárov neboli spochybnené ani v súdnom konaní. Závery posudkov posudkových lekárov sú odborné, presvedčivé, náležite zdôvodnené a súd nezistil rozpor medzi ich závermi a zisteným skutočným stavom. Výšku invalidného dôchodku navrhovateľky pri stanovenom poklese schopnosti vykonávať zárobkovú činnosť o 45% odporkyňa určila v súlade s ust. § 73 ods. 2 zákona č. 461/2003 Z.z. o sociálnom poistení v znení neskorších predpisov ako súčin priemerného osobného mzdového bodu 0,5574; 43,9453 rokov obdobia dôchodkového poistenia a pripočítaného obdobia, percentuálneho poklesu schopnosti vykonávať zárobkovú činnosť 45% a aktuálnej dôchodkovej hodnoty platnej k 19. máju 2011 vo výške 9,5756 eur, čo predstavuje sumu invalidného dôchodku 105,60 eur mesačne. K tejto sume patrí zvýšenie o 1,8%, t.j. o 2,00 eur mesačne (§ 82 zákona č. 461/2003 Z.z. v znení neskorších predpisov), čo prestavuje sumu 107,60 eur mesačne. Suma invalidného dôchodku sa ďalej zvýšila od 1. januára 2012 o 3,3%, t.j. o 3,60 eur mesačne na 111,20 eur mesačne, od 1. januára 2013 o 5,90 eur mesačne, t.j. na 117,10 eur mesačne a od 1. januára 2014 o 4,50 eur mesačne na 121,60 eur mesačne. Výšku invalidného dôchodku pri stanovenej miere poklesu schopnosti vykonávať zárobkovú činnosť o viac ako 70% odporkyňa určila v súlade s ust. § 73 ods. 1 zákona č. 461/2003 Z.z. o sociálnom poistení v znení neskorších predpisov ako súčin priemerného osobného mzdového bodu 0,5574; 43,9453 rokov obdobia dôchodkového poistenia a pripočítaného obdobia a aktuálnej dôchodkovej hodnoty platnej k 14. februáru 2014 vo výške 10,2524 eur, čo predstavuje sumu invalidného dôchodku 251,20 eur mesačne. K tejto sume patrí zvýšenie o 4,50 eur mesačne (§ 82 zákona č. 461/2003 Z.z. v znení neskorších predpisov), ktorá patri k doteraz vyplácanému invalidnému dôchodku čo predstavuje sumu 255,70 eur mesačne. Suma invalidného dôchodku sa ďalej zvýšila od 1. januára 2015 o 4,60 eur mesačne na 260,30 eur mesačne. Súd v tejto súvislosti konštatuje, že v prípade poistenca, ktorý má percentuálny pokles schopnosti vykonávať zárobkovú činnosť o viac ako 70%, sa suma invalidného dôchodku určí ako súčin priemerného osobného mzdového bodu, obdobia dôchodkového poistenia získaného ku dňu vzniku nároku na invalidný dôchodok, ku ktorému sa pripočíta obdobie od vzniku nároku na invalidný dôchodok do dovŕšenia dôchodkového veku, pričom sa na stanovenú mieru poklesu schopnosti vykonávať zárobkovú činnosť neprihliada. Navrhovateľke bola doba zamestnania a výška zárobkov hodnotená podľa evidenčných listov dôchodkového zabezpečenia o dobe zamestnania a zárobku, ktoré sú vystavované zamestnávateľskou organizáciou a táto organizácia zodpovedá za správnosť evidenčných podkladov, pričom údaje na evidenčných listoch dôchodkového zabezpečenia (poistenia) sú podkladom pre odporkyňu pre hodnotenie doby zamestnania a zárobku. Navrhovateľke boli započítané náhradné doby, ktoré získala pred 1. januárom 2004, t.j. v kalendárnom roku 1984 v počte 124 dní, v kalendárnom roku 1986 v počte 328 dní, v kalendárnom roku 1987 v počte 311 dní a v kalendárnom roku 1988 v počte 141 dní, ktoré boli započítané na základe ustanovenia § 255 ods. 1 zákona č. 461/2003 Z.z. o sociálnom poistení v znení zákona č. 3010/2006 Z.z., podľa ktorého sa od 1. augusta 2006 na hodnotenie náhradných dôb nevyžaduje splnenie podmienky získania najmenej jedného roka zamestnania, a preto jej vznikol nárok na invalidný dôchodok. V konaní o preskúmanie rozhodnutia správneho orgánu vo veci dôchodkového poistenia sa súd môže zaoberať len posúdením zákonnosti toho rozhodnutia odporkyne, proti ktorému navrhovateľka podala v zákonnej lehote opravný prostriedok a ktoré tak označila za predmet preskúmania. Súd sa preto s námietkou navrhovateľky, ktorá nie je predmetom preskúmavacieho konania zaoberať nemohol, a preto sa v tomto skonaní ani nezaoberal požiadavkou navrhovateľky, aby jej bol invalidný dôchodok vyplácaný ku dňu 18. dňa v mesiaci. Táto požiadavka nemôže byť predmetom preskúmania súdom a súd ani nemôže určiť odporkyni dátum výplaty invalidného dôchodku, nakoľko toto je vo výlučnej kompetencii odporkyne. Zo zisteného skutkového stavu súd mal za to, že odporkyňa pri posudzovaní zdravotného stavu navrhovateľky ako aj priznaní invalidného dôchodku navrhovateľke a jeho výpočte nepochybila a postupovala správne podľa citovaných zákonných ustanovení. Krajský súd preto z vyššie uvedených dôvodov napadnuté rozhodnutie číslo XXX XXX XXXX X zo dňa 31. decembra 2014 a rozhodnutie číslo XXX XXX XXXX X zo dňa 19. januára 2015 podľa § 250q ods. 2 O.s.p. ako vecne správne potvrdil. O trovách konania súd rozhodol podľa § 250k ods. 1 v spojení s § 250l ods. 2 O.s.p. Navrhovateľka nebola v konaní úspešná, a preto jej súd trovy konania nepriznal a odporkyni trovy konania neprislúchajú. Poučenie: Proti tomuto rozsudku je možné podať odvolanie do 15 dní odo dňa jeho doručenia na Krajskom súde v Bratislave. V odvolaní sa má popri všeobecných náležitostiach /§ 42 ods. 3/ uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. /§ 205 ods.1 O.s.p./

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2015:1014201991.1 (dáta aktuálne k 2. 11. 2026). Záväzné je znenie zverejnené súdom.




